Diari Oficial de la Generalitat Valenciana


Sumari del DOGV 6239, del 06-04-2010 (2010/2526)

Notificació de la sentència dictada en el judici verbal número 1960/2008.
-------------------------------------------------------------------------

### Dades del document

Número de DOGV
:   6239

Data del DOGV
:   06-04-2010

Secció del DOGV
:   IV. ADMINISTRACIÓ DE JUSTÍCIA

Número del document
:   2010/2526


Organisme emissor
:   Jutjat de Primera Instància Número 2 de Benidorm

Tipus de document
:   Edicte

Notificació de la sentència dictada en el judici verbal número 1960/2008. [2010/2526]  
Judici verbal 001960/2008  
Part demandant: urbanització Collado Real fase I de Finestrat.  
Part demandada: Mohammad Ijaz Pervez.  
Sobre: verbals de propietat horitzontal.   
En el judici a què es fa referència s'ha dictat la resolució que té el text que literalment és com segueix:   
«Sentència número 000477/2009   
Benidorm, 24 de juny de 2009.   
José Antonio Pérez Nevot, magistrat titular del Jutjat de Primera Instància número 2 d'aquesta ciutat i partit judicial, he vist les actuacions de judici verbal sobre la reclamació d'una quantitat que, amb el número 1960 de 2008, s'han seguit davant d'aquest Jutjat a instàncies de la Comunitat de Propietaris de la Urbanització Collado Real Fase I de Finestrat, representada per la procuradora Teresa Cortés Claver i assistida per la lletrada Ana Carrillo Cerdá, contra Mohammad Ijaz Pervez, en situació processal de rebel·lia; i atesos els següents   
Antecedents de fet  
Primer. Amb data 5 de desembre de 2008 va correspondre per torn de repartiment a aquest Jutjat un escrit de demanda presentat per la procuradora Teresa Cortés Claver, en la representació indicada més amunt. En aquest escrit, després d'exposar els fets i els fonaments de dret, acabava sol·licitant la condemna dels demandats a pagar la suma de 651,70 euros, més els interessos i les costes.   
La petició anterior es fundava, essencialment, en l'incompliment de l'obligació de contribuir al sosteniment de les despeses comunes per la part demandada.   
A l'escrit anterior s'adjuntaven diversos documents.   
Segon. Una vegada admesa a tràmit la demanda anterior, es va disposar citar de forma legal ambdues parts per a la celebració del judici.   
Tercer. El dia 23 de juny de 2009 es va celebrar el judici oral amb el resultat que consta en la gravació efectuada sota la fe pública judicial i en l'acta que la complementa.   
La part actora va ratificar el seu escrit de demanda.   
Atés que la part demandada no va comparéixer de forma legal, va ser declarada en rebel·lia.   
La part demandant va proposar com a única prova la documental que consta en l'expedient, que va ser admesa com a pertinent, i es va declarar el judici vist per a sentència.   
Quart. En la substanciació d'aquest procés s'han respectat totes les prescripcions legals, llevat d'alguns terminis processals, a causa de l'acumulació d'assumptes que suporta aquest òrgan jurisdiccional.   
Fonaments de dret  
Primer. És objecte d'aquest plet una pretensió declarativa de condemna al pagament de la suma de 651,70 euros, més els interessos legals i les costes. La petició anterior es basa en l'incompliment de l'obligació que, al parer de la demandant, té la part demandada de contribuir al sosteniment de les despeses comunes.   
Segon. Atés que la part demandada es troba en situació processal de rebel·lia, pertoca considerar-la de forma íntegra oposada a l'èxit de la pretensió anterior (article 496.2 LEC).   
Tercer. L'article 9.1 de la Llei 49/1960, de 21 de juliol, de Propietat Horitzontal, assenyala que «són obligacions de cada propietari: [...] e) Contribuir, d'acord amb la quota de participació fixada en el títol o amb el que s'estableix especialment, a les despeses generals per al sosteniment de l'immoble, els seus serveis, càrregues i responsabilitats que no siguen susceptibles d'individualització».   
En relació amb la naturalesa de l'obligació que imposa l'article indicat, resulta d'interés l'STS número 257/2000, de 14 de març (recurs número 1724/1995; president Villagómez Rodil): «el que resulta decisiu és la imperativitat genèrica de l'article 9.5 de la Llei de Propietat Horitzontal, que obliga els copropietaris a contribuir, segons la quota de participació que els correspon, a les despeses generals per al funcionament adequat de l'immoble, els seus serveis i altres que el precepte assenyala; el seu impagament genera crèdit preferencial a favor de la comunitat.   
El concepte de despeses resulta ampli i comprén tant les despeses que es presenten com a fixes, com a periòdiques no fixes, i aquelles la quantia de les quals varia d'acord amb el consum i ús (aigua, electricitat, calefacció), com també les extraordinàries ocasionades per algun esdeveniment que en determina la procedència (reparacions i similars).   
Per al pagament de les despeses esmentades queda afectat el pis o local corresponent, tractant-se d'una titularitat ob rem, que obliga el propietari al pagament, en exercir la denominada titularitat deutora subjectivament real».   
Quart. De la prova que s'ha practicat en aquest procés han resultat acreditats els següents fets, pels motius que es diran a continuació:   
1. Mohammad Ijaz Pervez és propietari de l'habitatge unifamiliar A7 del residencial Collado Real fase I, pertanyent a la Comunitat de Propietaris demandant. Aquest fet resulta de la nota simple expedida pel Registre de la Propietat número 1 de la Vila Joiosa (document número 1 de la demanda), que mereix ple valor probatori, ja que no ha sigut impugnada per cap de les parts (art. 326.1 LEC).   
2. La contribució de l'immoble indicat a les despeses necessàries per al sosteniment dels elements comuns de l'actora pujava, en data 31 de desembre de 2007, a la suma de 651,70 euros. Així s'infereix del certificat expedit per l'administrador de la comunitat, que ha sigut aportat com a document número 2 de la demanda (que tampoc va ser impugnat).   
Una vegada acreditada l'existència d'un deute vençut, líquid i exigible per l'import reclamat, la càrrega d'al·legar i provar-ne el pagament corresponia a la part demandada, ja que es tracta d'un fet extintiu de les obligacions (articles 2281 RF, 216 i 217 LEC). Atés que no s'ha alçat la indicada càrrega probatòria, pertoca considerar inexistent el pagament, cosa que determina l'estimació de la demanda en aplicació dels articles 396 CC i 9.1.e LPH.   
Cinqué. El principal produirà, en concepte d'interessos de demora i processals, l'interés legal dels diners des del dia 5 de desembre de 2008 fins a la data d'aquesta sentència, en la qual s'incrementarà en dos punts fins a fer-ne el pagament complet (articles 3848 LO i 576 LEC).   
Sisé. Atés que la demanda serà estimada de forma íntegra, pertoca imposar les costes a la part demandada, d'acord amb el criteri del venciment objectiu i atés que el cas enjudiciat no presenta dubtes seriosos de fet ni de dret (article 394 LEC).   
Vistos els preceptes legals esmentats i tots altres que hi són aplicables de manera general i pertinent.   
Dispositiva  
Estime de forma íntegra la demanda interposada per la Comunitat de Propietaris de la Urbanització Collado Real Fase de Finestrat i condemne Mohammad Ijaz Pervez a pagar a la primera la suma de sis-cents cinquanta-un euros i setanta cèntims (651,70 euros), més l'interés legal dels diners des del dia 5 de desembre de 2008 fins al dia 24 de juny de 2009, en què s'incrementarà en dos punts fins a fer-ne el pagament complet, i amb la imposició de les costes d'aquesta instància a la part demandada.   
Notifiqueu-ho de forma legal a les parts i feu-los saber que aquesta sentència no és ferma i que s'hi pot interposar un recurs d'apel·lació en un termini de cinc dies des de la seua notificació que, si pertoca, haurà de preparar-se davant d'aquest Jutjat, mitjançant un escrit que complisca les formalitats de l'article 457.2 de la Llei 1/2000, de 7 de gener, d'Enjudiciament Civil, perquè el resolga l'Audiència Provincial d'Alacant.   
Aquesta és la meua sentència, de la qual cal expedir un certificat per a incorporar-lo a les actuacions i de què cal portar l'original al llibre de sentències, que jutjant definitivament en primera instància pronuncie, mane i firme.   
La sentència anterior va ser llegida i publicada en el dia de la data pel magistrat que la subscriu, mentre celebrava audiència pública. En done fe».  
Atés que es desconeix el domicili o la residència actuals de la part demandada, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat la publicació d'aquest edicte per a portar a efecte la diligència de notificació de sentència al demandat.  
Benidorm, 30 de juliol de 2009.- La secretària judicial: María Engracia Román Iborra.